Det er folketingsvalg, og derfor overlader TV2 Nord den landsdækkende sendeflade til TV2. Men på tv2nord.dk, Facebook og TV2 Nord Salto kan du hele valgaftenen og valgnatten supplere de landsdækkende valgnyheder med lokale og regionale valgnyheder fra dit eget område. Og vi banker på hjemme hos dig via notifikationer og facebook, når der er spændende nyt. - Aftenen og natten igennem fortæller vi om det nordjyske valgs udvikling via en liveblog på tv2nord.dk, fortæller Anders Leonhard Jensen, der er redaktionschef og politisk redaktør på TV2 Nord. - Vi kommer til opdatere livebloggen til den bitre ende med de nordjyske højdepunkter i billeder, analyser og artikler, så det er her nordjyderne kommer til at kunne følge de nordjyske vindere og tabere helt tæt i takt med, at stemmerne bliver talt op, tilføjer Anders Leonhard Jensen. Live-opdateringer hver hele time TV2 Nords øvrige platforme som Facebook og Instagram kommer også til at flyde over med det bedste fra valget i Nordjylland i form af billeder og korte live-opdateringer, når der er nyt at berette. Som udgangspunkt sender TV2 Nord live en gang i timen – hver gang klokken er hel – men sker der spændende nyt på andre tidspunkter, er TV2 Nord også på pletten. - Vi er godt klar over, at de fleste danskere – også nordjyderne – følger et folketingsvalg på de landsdækkende kanaler, så vi tilbyder, at nordjyderne kan supplere de landsdækkende vinkler med nordjyske resultater og reaktioner via vores platforme, forklarer Anders Leonhard Jensen. Her får du resultater og analyser På valgaftenen og -natten har TV2 Nord to livehold på gaderne i Nordjylland samt et hold på Christiansborg, hvor TV2 Nords reporter og fotograf vil følge de nordjyske politikere tæt. TV2 Nords politiske analytiker Søren Wormslev er også klar til demokratiets store festaften, og vil i selskab med politisk redaktør Anders Leonhard Jensen og vært Ingrid Buch analysere og kommentere på de nordjyske resultater. - Det kommer ikke til at foregå som en udsendelse, der kører uafbrudt. Når der er nyt, går vi i luften og sender live på tv2nord.dk, facebook og på vores egen kanal TV2 Nord Salto, siger Anders Leonhard Jensen. Han tilføjer, at folk dermed har mulighed for at hoppe med på TV2 Nords opdateringer på deres telefon, iPad eller tv som supplement til valgudsendelsen på TV2. Godmorgen kl. 6.30 TV2 Nords onlineredaktion vil også være stærkt bemandet og levere artikler og nyhedsopdateringer til engang ud på valgnatten. Og det bliver ikke mange timers søvn, før morgenholdet møder ind onsdag klokken 05.00. - Til dem, der ikke kan holde sig vågne i nat, men måske er mere friske om morgenen, er der også godt nyt. Onsdag morgen går vi nemlig i luften igen med de første nyhedsopdateringer fra klokken 06.00 online og på tv fra klokken 06.30, siger Anders Leonhard Jensen.

Opsummering:
Her på hjemmesiden kan du både på valgdagen og dagen derpå få alle de vigtigste opdateringer fra valget med nordjyske briller.